	[image: Slika]
	
	

		[image: Ombudsman%20Logo%20Final[3]]



	
РЕПУБЛИКА СРБИЈА
ЗАШТИТНИК ГРАЂАНА
13 – 37 – 238 / 16
Б е о г р а д
	
	

	дел.бр. 31135   датум:  17.8.2017.
	
	



		 4
______________________________________________________________________________
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Општинског већа општине Александровац, по притужби М. П. из Александровца, Заштитник грађана 


	У Т В Р Ђ У Ј Е 


	1. Општинско веће општине Александровац – Комисија за доделу новчаних награда талентованим ученицима и студентима начинила је пропуст у раду јер је, кршећи принципе добре управе, приликом разматрања пријава поднетих на Конкурс за доделу новчане награде талентованим ученицима и студентима расписаном 21. маја 2015. године, примењивала услове који нису предвиђени позитивним прописима, нити расписаним конкурсом, те погрешно утврдила да притужиља нема право на доделу новчане награде.

	2. Општинско веће општине Александровац - Комисија за доделу новчаних награда талентованим ученицима и студентима начинила је пропуст у раду јер притужиљу није обавестила да је њена пријава одбијена.


Ради отклањања уочених пропуста у раду, Заштитник грађана упућује Општинском већу општине Александровац следеће 

П Р Е П О Р У К Е

I

Потребно је да Општинско веће општине Александровац изнађе начин да се притужиљи накнадно исплати износ на име новчане награде која је додељена талентованим ученицима и студентима по Конкурсу за доделу новчане награде расписаном 21. маја 2015. године.
II

Општинско веће општине Александровац упутиће притужиљи извињење због тога што по њеној пријави није одлучила на одговарајући начин, као и због тога што је није обавестила у писаној форми о поднетој пријави. 

III

Општинско веће општине Александровац ће се убудуће старати да сви услови за доделу новчаних награда талентованим ученицима и студентима буду потпуно и јасно предочени свим учесницима конкурса, као и да овај принцип обавештавања и транспарентности примењује у свим јавним конкурсима које расписује у оквиру своје надлежности.



IV

Општинско веће општине Александровац ће се убудуће старати, сходно принципима добре управе, да све учеснике конкурса који су доставили потпуне и благовремене пријаве, а сматра се да не испуњавају предвиђене услове, појединачно и писаним путем обавести о разлозима због којих се сматра да не испуњавају услове конкурса.


Општинско веће општине Александровац обавестиће Заштитника грађана у року од 60 дана од дана пријема ових препорука о предузетим мерама и поступањима по њима и о томе доставити доказе.


		Р а з л о з и:

Заштитнику грађана обратила се 18. јануара 2016. године притужиља М. П. из Александровца притужбом на поступање Општинског већа Општине Александровац приликом спровођења Конкурса за доделу новчаних награда талентованим ученицима и студентима расписаног 21. маја 2015. године.

Према наводима именоване, једини услов конкурса за студенте је да су у току студија имали просечну оцену преко 9 или да имају учешће у међународној размени студената ради стручног усавршавања. Будући да је сматрала да испуњава тражени услов, поднела је пријаву на наведени конкурс. Међутим, након завршетка конкурса није добила никакво обавештење од стране Општинске управе, због чега се наведеном органу лично обратила и том приликом добила усмену информацију да је њена пријава одбијена. После више покушаја да добије обавештење о разлозима због којих је њена  пријава одбијена, добила је такође усмени одговор да је разлог томе што мастер студије није завршила у року, а да је рок на свим факултетима за завршетак године 1. 10. 2014. године. Притужиља је накнадно доставила потврду Факултета организационих наука да је по одлуци декана Факултета, школска година за студенте Мастер академских студија за генерацију 2013/2014 продужена до 12. децембра 2014. године, као и да је притужиља завршила студије у предвиђеном року. Међутим, 15. децембра 2015. године притужиљи је достављен закључак Општинског већа бр. 020-484/2014-01 од 23. новембра 2015. године у коме је назначено да није могуће накнадно одлучивати на основу документације достављене по истеку рока одређеног у конкурсу. 

Поступајући по притужби, Заштитник грађана је дописом 13-37-238/16 дел.бр. 7780 од 7. 3. 2016. године покренуо поступак контроле правилности и законитости рада и поступања Општинског већа Општине Александровац и од наведеног органа затражио информације о свим околностима конкретног случаја.

У изјашњењу Општинског већа Општине Александровац од 24. марта 2016. године наведено је да је поводом Конкурса расписаног 21. маја 2015. године притужиља доставила копију уверења од 10. 12. 2014. године у коме је као дан завршетка студија уписан 10. 12. 2014. године. Сходно наведеном, Комисија је утврдила да притужиља није завршила студије у року, с обзиром да школска година по Закону о високом образовању, као и Статуту Факултета организационих наука почиње 1. октобра и траје 12 календарских месеци. У време одлучивања Комисија није имала Одлуку Факултета организационих наука о „продужењу“ школске године, односно другачијем одређивању трајања школске године на Мастер академским студијама. Такође је напоменуто да није предвиђена могућност подношења приговора на предлог Комисије за доделу награда, као и да је на основу датог предлога, Општинско веће 25. јуна 2015. године донело Одлуку о додели новчане награде талентованим ученицима и студентима са територије Општине Александровац за 2014. годину, која је објављена у Службеном листу Општине Александровац.

По пријему наведеног изјашњења, Заштитник грађана је актом дел. број 23913 од 23. јуна 2016. године од Општинског већа општине Александровац затражио додатне информације, а нарочито да се децидно изјасни на који начин и када је притужиља обавештена о томе да је њена пријава на Конкурс за доделу новчаних награда талентованим ученицима и студентима од 21. маја 2015. године одбијена, као и на који начин се од високошколских установа прикупљају информације које су од утицаја на исход конкурса.

Изјашњавајући се о наведеном, Општинско веће Општине Александровац је актом број 020-431/16-01 од 5. јула 2016. године Заштитника грађана обавестило да је Комисија констатовала да притужиља не испуњава услове за доделу награде (члан 3. став 2. Правилника о наградама талентованим ученицима и студентима са територије општине Александровац), јер је поновила годину – завршила мастер академске студије 10. 12. 2014. године. Даље је наведено да против Одлуке о додели новчаних награда талентованим ученицима и студентима са територије Општине Александровац од 25. 6. 2015. године није посебно била предвиђена могућност неког правног средства јер правилник не прописује такву могућност. Одлука Општинског већа о додели награда донета на предлог Комисије је коначна. Против коначног акта органа општине дозвољено је покретање управног спора. Одлука о додели награда није достављена учесницима конкурса појединачно па ни притужиљи већ је објављена на огласној табли Општинске управе општине Александровац (као и конкурс за доделу награда) и у Службеном листу општине Александровац. Општинско веће општине Александровац је разматрало молбу притужиље од 20. октобра 2015. године за преиспитивање раније донете одлуке о додели награда и донело закључак од 23. новембра 2015. године којим је констатовано да је поступак доделе новчаних награда ученицима и студентима окончан на основу документације приложене у току трајања конкурса. Закључак Општинског већа достављен је на кућну адресу притужиље у Александровцу и примљен 3. 12. 2015. године од стране члана уже породице – мајке притужиље. Општинска управа и комисија је у циљу прибављања информација од значаја за исход конкурса користила информације које се налазе на званичним сајтовима високошколских установа, а увидом у члан 86. став 1. Статута ФОН-а утврдила да школска година на овом факултету почиње 1. октобра и траје 12 календарских месеци. На сајту факултета за школску 2013/2014. годину није била објављена Одлука надлежних органа установе донета до закључења конкурса о евентуалном продужетку школске године. Општинска управа није имала нити има сазнања (заснована на доказима поднетим у року трајања конкурса) да је притужиља „ипак“ у року завршила мастер академске студије.

[bookmark: clan_154][bookmark: str_6]Чланом 5. став 1. Закона о општем управном поступку[footnoteRef:1] који је важио у време расписивања конкурса, прописано је да органи који поступају у управним стварима решавају на основу закона и других прописа. Чланом 7. истог Закона прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица или других странака. Чланом 70. став 5. овог закона прописано је да странка и свако треће лице које учини вероватним свој правни интерес у предмету, као и заинтересовани државни органи, имају право да се обавештавају о току поступка. [1:  "Сл. лист СРЈ", бр. 33/97 и 31/2001 и "Сл. гласник РС", бр. 30/2010] 


Чланом 46. Закона о локалној самоуправи („Сл. гласник РС“, бр. 129/2007, 83/2014 – др. Закон и 101/2016) прописано је да општинско веће, између осталог, непосредно извршава и стара се о извршавању одлука и других аката скупштине општине.

Одредбама члана 3. Правилника о наградама талентованим ученицима и студентима са територије општине Александровац („Сл. лист општине Александровац“, бр. 1/2010 и 1/2013), који је важио у време расписивања спорног конкурса, прописано је да право на награду могу остварити, између осталог и студенти који постижу натпросечне резултате у току студирања изражене кроз просечну оцену током студирања – најмања просечна оцена 9, као и да ово право могу остварити студенти од друге године студија, под условом да нису обнављали годину. Одредбама члана 4. став 6. Правилника прописано је да се непотпуне и неблаговремене пријаве не разматрају. Одредбом члана 5. став 2. овог Правилника прописано је да студенти – подносиоци пријаве за остваривање права на награду достављају пријаву, уверење факултета, више школе о просечној оцени студирања, односно доказ да му је одобрено учешће у међународној размени и да је изабран на конкурсу ради стручног усавршавања на неком од страних универзитета и доказ о пребивалишту, односно боравишту за избегла и интерно расељена лица.

Конкурсом за доделу новчане награде талентованим ученицима и студентима које је Општинско веће општине Александровац расписало 21. маја 2015. године, наведено је да право учешћа на конкурсу имају студенти који постижу натпросечне резултате у току студирања изражене кроз просечну оцену током студирања – најмања просечна оцена 9 и студенти којима је одобрено учешће у међународној размени студената ради стручног усавршавања, при чему се уз пријаву на конкурс прилаже доказ о просечној оцени (9 и више) у току студирања, односно доказ да је одобрено учешће у међународној размени и да је изабран на конкурсу ради стручног усавршавања на неком од страних универзитета, института и сл., као и доказ о пребивалишту, односно боравишту за избегла и расељена лица на територији општине Александровац.

Одредбама члана 79. став 1. Закона о високом образовању ("Сл. гласник РС", бр. 76/2005, 100/2007 - аутентично тумачење, 97/2008, 44/2010, 93/2012, 89/2013, 99/2014, 45/2015 - аутентично тумачење, 68/2015 и 87/2016) прописано је да високошколска установа организује и изводи студије у току школске године која, по правилу, почиње 1. октобра и траје 12 календарских месеци. Одредбом члана 81. став 1. прописано је да се обавезе високошколске установе у погледу начина организовања и времена одржавања облика студија уређују општим актом високошколске установе.

Према Статуту Факултета организационих наука, Универзитета у Београду[footnoteRef:2], факултет организује и изводи студије у току школске године која, по правилу, почиње 1. октобра и траје 12 календарских месеци. Истовремено, у надлежности декана Факултета је да руководи, организује и координира рад и пословање Факултета, као и да обавља и друге послове утврђене Законом, Статутом и другим општим актима Факултета.  [2:  http://www.fon.bg.ac.rs/downloads/statutFON.pdf] 

Сагледавајући наведене прописе и податке до којих се дошло током спроведеног поступка контроле правилности и законитости рада, Заштитник грађана оцењује да су Правилником о наградама талентованим ученицима и студентима са територије општине Александровац одређени услови под којима ученици основних и средњих школа, као и студенти са територије општине Александровац могу остварити право на новчану награду, да је законом и статутом високошколске установе прописано када по правилу траје школска година, као и да се општим актом високошколске установе и одлуком декана може одредити другачији рок завршетка. 

[bookmark: _GoBack]Увидом у законске и подзаконске прописе, који су важили у тренутку расписивања конкурса, као и текст јавног конкурса, Заштитник грађана није нашао услов да је потребно да су студије завршене закључно са октобарским испитним роком, а који услов је био одлучујући за доделу новчаних награда, односно усменог одбијања притужиљине пријаве. Заштитник грађана је утврдио да је приликом разматрања притужиљине пријаве на конкурс за доделу награда талентованим ученицима и студентима од 25. маја 2015. године ипак дошло до повреде права притужиље М. П. Ово из разлога што је именована у складу са наводима из Конкурса и одредбама тада важећег Правилника о наградама талентованим ученицима и студентима са територије општине Александровац, доставила потпуну и благовремену пријаву, са потребном документацијом, између осталог и уверењем да је завршила мастер академске студије у трајању од једне године, са просечном оценом 9,57 (девет и 57/100), као доказ о просечној оцени на студијама у школској 2013/2014. години. 

Наведеним одредбама Закона о високом образовању и Статута Факултета организационих наука истакнуто да школска година почиње 1. октобра и траје 12 календарских месеци, али ово се примењује по правилу, при чему високошколска установа може својим актом уредити време одржавања облика студија. У конкретном случају, Декан Факултета организационих наука је донео одлуку о продужењу школске године за студенте Мастер академских студија за генерацију 2013/2014. 

С обзиром да је притужиља, након усменог и неформалног сазнања да је њена пријава за добијање награде одбијена, доставила доказ, односно потврду Факултета организационих наука да је школска година за студенте Мастер академских студија за генерацију 2013/2014 одлуком Декана Факултета продужена до 12. децембра 2014. године, те да је притужиља завршила студије у предвиђеном року, односно да није обновила годину, произилази да је притужиља у тренутку подношења пријаве испуњавала услове за доделу новчане награде, а да је орган Општинског већа општине Александровац примењивао критеријум који није наведен као услов за остваривање права на награду. 

Околност да притужиља није примила никакву одлуку по њеној пријави, или бар обавештење да не испуњава услове за доделу награде, односно о разлозима неиспуњавања услова, онемогућила је притужиљу да благовремено на такав став приговори и додатним доказима, иако исти нису предвиђени текстом Конкурса нити Правилником, докаже да испуњава услове за доделу награде. Како се ни Одлука о додели награда не доставља учесницима конкурса појединачно, већ објављује на огласној табли Општинске управе и у Службеном листу општине Александровац, произилази да је притужиља могла доћи до сазнања да је њена пријава одбијена најкасније након доношења одлуке о додели награда, односно након завршетка конкурса. При томе, Општинско веће општине Александровац је својим Закључком број 020-484/2014-01 од 23. новембра 2015. године заузело став да није могуће накнадно одлучивати на основу документације достављене по истеку рока одређеног у конкурсу.

Сходно наведеном, како Заштитник грађана сматра да је притужиља у тренутку подношења пријаве за доделу награде испуњавала услове предвиђене како тада важећим Правилником, тако и текстом Конкурса, потребно је да Општинско веће општине Александровац изнађе решење да се притужиљи накнадно исплати новчана награда на коју је имала право по Конкурсу за доделу новчаних награда талентованим ученицима и студентима расписаном 21. маја 2015. године.

Добра управа, сходно својим начелима и принципима, између осталог, подразумева да органи јавне власти и јавни службеници увек делују у оквиру и на основу Устава,  закона и других прописа и примењују правила и поступке прописане Уставом, законом и другим прописом. Они посебно воде рачуна да одлуке које се тичу права, обавеза или на закону заснованих интереса грађана имају основ у закону и да њихов садржај буде усклађен са законом. 

Свака одлука органа јавне власти која може негативно утицати на права, обавезе и на закону засноване интересе грађанина, садржи образложење са јасно наведеним конкретним одлучним чињеницама и околностима и прецизним правним основом за доношење одлуке. У складу са начелима добре управе, обавеза органа управе је да одговори на захтеве грађана, водећи рачуна да их правилно и потпуно информише о њиховим правима и обавезама, на тај начин омогућавајући да грађани и остваре загарантована права.

Сви услови и критеријуми за стицање неког права морају бити јасно и недвосмислено утврђени и предочени на начин да буду доступни свим грађанима на које се односе, поготово ако су исти пресудни за доношење одређене одлуке. На тај начин се обезбеђује потпуно транспарентан поступак, поверење грађана у институције које решавају о њиховим правима и спречавају злоупотребе од стране свих учесника у поступку. 


             *  *  *

На основу свих утврђених чињеница и околности, Заштитник грађана је утврдио пропуст у правилности и законитости рада Општинског већа општине Александровац на штету остваривања права грађана и, сагласно члану 31. став 2. Закона о Заштитнику грађана, упутио органу препоруке ради превазилажења настале ситуације у што краћем року, као и у циљу унапређења рада органа управе и спречавања сличних пропуста у будућности. 



	ЗАМЕНИЦА ЗАШТИТНИКА ГРАЂАНА

